b'\n_START_ARTICLE_\nPasta con le sarde\n_START_PARAGRAPH_\nMakaronai su sardin\xc4\x97mis (it. pasta con le sarde, sicil. pasta ch\xc3\xae sardi) \xe2\x80\x93 itali\xc5\xa1kos virtuv\xc4\x97s patiekalas i\xc5\xa1 makaron\xc5\xb3 su sardin\xc4\x97mis ir an\xc4\x8diuviais. Italijos agent\xc5\xabros \xe2\x80\x9eProdotto agroalimentare tradizionale\xe2\x80\x9c pripa\xc5\xbeintas tradiciniu patiekalu Sicilijoje. Nors daugiausia siejamas su Palermu, ta\xc4\x8diau gaminamas visoje saloje._NEWLINE_Pagrindin\xc4\x97s sudedamosios dalys patiekale yra alyvuogi\xc5\xb3 aliejus, svog\xc5\xabnai, makaronai ir smulkiai pjaustyt\xc5\xb3 sardini\xc5\xb3 ir an\xc4\x8diuvi\xc5\xb3 mi\xc5\xa1inys. Patiekalas ruo\xc5\xa1iamas i\xc5\xa1 \xc4\xafvairi\xc5\xb3 makaron\xc5\xb3, ta\xc4\x8diau bukatini yra tradiciniai. Pagardinimui pridedama laukini\xc5\xb3 pankoli\xc5\xb3, \xc5\xa1afran\xc5\xb3, kedro rie\xc5\xa1ut\xc5\xb3, razin\xc5\xb3 ir druskos. Pabaigai patiekalas pabarstomas skrudintais rupiniais. Pageidautina naudoti \xc5\xa1vie\xc5\xbeias sardines, ta\xc4\x8diau jei j\xc5\xb3 n\xc4\x97ra, galima d\xc4\x97ti ir konservuotas. Sicilijoje gausu laukini\xc5\xb3 pankoli\xc5\xb3, bet kitur gali b\xc5\xabti sunku rasti, tod\xc4\x97l juos galima pakeisti paprastojo pankolio vir\xc5\xa1\xc5\xabn\xc4\x97mis._NEWLINE_Kai kuriose patiekalo versijose naudojamas pomidor\xc5\xb3 pada\xc5\xbeas. Kulinarini\xc5\xb3 recept\xc5\xb3 autorius Pino Correnti teigia, kad vienintelis \xc5\xbeinomas toki\xc5\xb3 makaron\xc5\xb3 variantas 1886 m. buvo apra\xc5\xa1ytas ital\xc5\xb3 folkloristo Giuseppe Pitr\xc3\xa8.'